 NA EVANS JAOLA HUKU wakulima wakiwa na hofu huenda mvua ya El-Nino ikasababisha wapate hasara endapo itanyesha, wameambiwa na serikali kwamba mashine za kukausha mahindi zitakawia kiasi kufika eneo la North Rift. Serikali ilisema Alhamisi kwamba itachukua muda wa mwezi mmoja kusambaza mashine hizo na kufungua mabohari ya Bodi ya Nafaka na Mazao nchini (NCPB) ili wakulima wapeleke mazao yao. Katibu wa Kilimo Paul Rono amesema serikali inakarabati mabohari kabla ya wakulima kuanza kupeleka mazao huko. Amefichua kwamba mashine 100 za kukausha mahindi zitakuwa tayari kwa kipindi cha mwezi mmoja. Alisema hayo katika kampuni ya Kenya Seed (KSC) alipofungua Maonyesho ya Kilimo ya Kitale katika uwanja wa ASK Kitale. Bw Rono alisema ruzuku ya serikali kwa mbegu na pembejeo za kilimo ilisaidia kupunguza gharama ya uzalishaji na hivyo wakulima wanafaa kuridhika na bei ya mahindi ya Sh4,000 kwa kila gunia la 90. Alisema serikali ilishauriana na wadau kwa lengo la kuhakikisha kwamba bei ya unga wa ugali inateremka. “Serikali ilifikia hii bei ya Sh4,000 kwa kila gunia la kilo 90 baada ya mashauriano ya kina na wadau. Kwa sasa tunatathmini bei ya sasa ya unga wa ugali,” akasema katibu Rono akiwa ameandamana na Gavana wa Trans-Nzoia George Natembeya na maafisa wengine wa serikali. Amewahakikishia wakulima serikali inataka kuwalinda wasipate hasara baada ya mavuno. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  